**РЕШЕНИЕ**

на Националния съвет на Движение Да България относно реда и условията на издигане на кандидати за народни представители в изборите за XLIV Народно събрание на Република България

08.02.2017г.

Въз основа на чл. 15, ал. 2, т.4 от Устава на Движение Да България Националният съвет на движението определя следните условия и ред за издигане на кандидати за народни представители от името на движението в изборите за XLIV Народно събрание на Република България:

1. Право да номинира кандидати за народни представители от името на Движение Да България има всеки член на движението.
2. Всеки член на движението може да номинира до 3 кандидати.
3. Членовете на движението номинират кандидати в избирателния район по своя постоянен адрес или в избирателния район по мястото на своя произход. Членовете на движението, които живеят извън България номинират кандидати в избирателния район по постоянния си адрес в България или в избирателния район по своя произход.
4. Право да номинира кандидатури има и Изпълнителният съвет на Движение Да България.
5. За кандидат за народен представител може да бъде номиниран български гражданин, член на движението или нечленуващи в движението граждански кандидати и кандидати на партньорски организации, които нямат друго гражданство, навършили са 21 години, не са поставени под запрещение и не изтърпяват наказание лишаване от свобода.
6. Не могат да бъдат номинирани като кандидати военнослужещите от въоръжените сили, служителите в дипломатическата служба, служителите от Министерството на вътрешните работи, Държавна агенция "Разузнаване", Националната служба за охрана и Държавната агенция "Технически операции", държавните служители от Държавна агенция "Национална сигурност", съдии, прокурори и следователи, както и други лица, за които със закон е забранено членство в политическа партия.
7. Не могат да бъдат номинирани за кандидати за народни представители лица, които са били сътрудници или служители на Държавна сигурност, членове на национални и регионални ръководни органи на партиите на тоталитарния режим, лица, които пораждат обосновани съмнения за корупционно поведение или възприятие за безпринципна търпимост към подобно поведение или не отговарят на други изисквания от Устава и Етичните правила на Движение Да България. Кандидат, за който се установи, че е бил сътрудник или служител на Държавна сигурност се заличава от кандидатските листи.
8. До обсъждане на номинация на кандидат за народен представител се допуска лице, което:

а). декларира готовност да спазва Устава и Етичните правила на Движение Да България, след тяхното приемане, и споделя ценностите и целите му;

б). има утвърден обществен авторитет в избирателния район, където се извършва номинацията или на национално ниво;

в). има изградена професионална биография и е развило експертиза в определена област на обществени отношения;

г). декларира съгласие за номинирането му за кандидат;

д). декларира готовност да работи за осъществяването на предизборната платформа на Движение Да България и да се придържа към политическите позиции на движението;

е). декларира изчерпателно следните обстоятелства: минало членство в други политически партии, минали участия на избори като кандидат на други политически партии или като независим кандидат, заемани публични длъжности по смисъла на Закона за предотвратяване и установяване на конфликт на интереси, участия в капитала или управлението на търговски дружества и членство в юридически лица с нестопанска цел.

1. Лицата, които приемат да бъдат номинирани за кандидати за народни представители, попълват декларация за съгласие (приложение №1), декларация за съответствие с критериите по т. 8 (приложение №2) и информационна анкета (приложение №3).
2. Номинациите се извършват в електронна форма, приета от Комисията по т. 19.
3. Декларациите по т. 7 и 8 и информационната анкета се попълват в електронна форма.
4. Номинациите се обобщават по електронен път от Комисията по т. 19.
5. Националната контролна комисия проверява редовността на номинираните кандидатури съобразно изискванията по т.5-9 от настоящото решение. Националната контролна комисия има право да отстрани номинирани кандидати, които не отговарят на условията по т.5-9 от настоящото решение. Отстраняването се приема с решение на комисията, след изслушване на кандидата и в случай, че е невъзможно да бъдат отстранени нередовността по кандидатурата.
6. При обобщаване на номинираните кандидати, те се подреждат по избирателни районни съобразно броя на направените номинации. Едно лице може да бъде номинирано в не повече от два избирателни района и ако е получило номинации и гласове за повече от два района, номинацията му се издига в тези два района, които кандидатът посочи.
7. Кандидатските листи се определят въз основа на предложените кандидатури при спазване на следния ред:

а). Водачите на листи се определят от Националния съвет, като се отчитат номинациите от съответния избирателен район;

б). Поредността на кандидатите в листите се определя от Националния съвет по предложение на Комисията по избора, въз основа на следните критерии:

* получен брой номинации;
* постигане на баланс в листите по пол, възраст, местоживеене и сфери на професионална реализация, които са важни за постигане на целите на Движение Да, България!;
* разпознаваемост на кандидатите в конкретното място, където ще бъдат издигнати и в национален план;
* капацитет за провеждане на активна предизборна кампания;
* публична история на позиции, съответстващи на програмата и ценностите на Движение Да, България! и притежание на лични, професионални и етични качества.

1. След подреждането на кандидатските листи по реда на предходната точка, се предоставя възможност на членовете на движението да се запознаят с определените листи. Всеки член на движението има право да сезира Националната контролна комисия със сигнал, че някой от утвърдените кандидати не отговаря на условията по т. 4-8 в срок 48 часа от обявяването на решенията по т. 14 до членовете на движението.
2. В случай на подаване на сигнал по т. 16 Националната контролна комисия, след като извърши проверка по сигнала и предостави възможност на съответния кандидат да даде обяснение по отправените в сигнала твърдения, се произнася по сигнала, като, в случай, че приеме сигнала за основателен, отстранява кандидата.
3. Прилагането на настоящото решение се осъществява в следните срокове:

а). Номиниране на кандидати - 9-12 февруари;

б). Предлагане на водачите на листи и подреждане на кандидатските листи от Комисията по избора - 15 февруари;

в). Срок за подаване на сигнали по т. 16 и произнасяне на Националната контролна комисия - 17 февруари, 17:30 часа;

г). В срока по б. “в” предложенията за кандидатски листи се съгласуват с Коалиционния съвет на Коалиция ДВИЖЕНИЕ ДА БЪЛГАРИЯ;

д). Утвърждаване на кандидатски листи от Националния съвет – 17 февруари.

1. Организацията на прилагането на настоящото решение се възлага на Комисия по избора в състав: председателя на Движение Да, България!, председателя на предизборния щаб, един член на Националната контролна комисия и четирима члена на Националния съвет.

Настоящото решение е прието на заседание на Националния съвет на Движение Да България, проведено на 08.02.2017г.